钦定古今图书集成/理学汇编/学行典/第116卷 > 礼记 > 《礼器》
## 钦定古今图书集成/理学汇编/学行典/第116卷 > 礼记 > 《礼器》

《礼》之以少为贵者，以其内心也。德产之致也。精微观
天下之物，无可以称其德者，如此则得不以少为贵
乎？是故君子慎其独也。

〈陈注〉“散斋”“致斋”，“祭神如在”，皆是内心之义。惟其主于存诚，以期感格，故不以备物为敬。所以然者，盖有见夫天地之德所以发生万汇者，其流行赋予之理，密致而精微，即《大传》所言“天地絪缊，万物化醇”也。纵使遍取天下所有之物以祭天地，终不能称其德而报其功，不若事之以诚，敬之为极致。是以行礼之君子，主于存诚于内，以交神明也。“慎独”者，存诚之事也。